สินเชื่อแบงก์โตสุดรอบ3ปี
ธนาคารพาณิชย์เร่งปล่อยสินเชื่อรับเศรษฐกิจฟื้น ดันอัตราเติบโตสูงสุดในรอบ 3 ปี
26 ต.ค. 2561

ธนาคารพาณิชย์เร่งปล่อยสินเชื่อรับเศรษฐกิจฟื้น ดันอัตราเติบโตสูงสุดในรอบ 3 ปี
นายนริศ สถาผลเดชา ผู้บริหาร ศูนย์วิเคราะห์เศรษฐกิจ ธนาคารทหารไทย เปิดเผยว่า สินเชื่อธนาคารในปีนี้ค่อนข้างเติบโตได้ดี โดยภาพรวมในปี 2561 คาดว่าจะเติบโตได้สูงสุดในรอบ 3 ปีที่ระดับ 6% โดยมีปัจจัยขับเคลื่อนมาจากสินเชื่อรายย่อยและเอสเอ็มอีเป็นสำคัญ
ขณะที่สินเชื่อรายใหญ่ค่อนข้างทรงตัว ซึ่งมาจากโครงการลงทุนยังไม่เริ่มปีนี้และธุรกิจรายใหญ่เลือกระดมทุนผ่านตลาดตราสารหนี้ที่เป็นจังหวะสุดท้ายก่อนที่ผลตอบแทนจะแพงขึ้น โดยโครงการลงทุนภาครัฐที่คาดว่าจะเริ่มเดินเครื่องปีหน้า มีโอกาสที่จะขับเคลื่อนสินเชื่อรวมโตกว่าปีนี้
ทั้งนี้ สินเชื่อ 9 เดือนแรกเติบโต 5.8% สอดคล้องกับจีดีพีที่เติบโตมากกว่า 4% ซึ่งการที่สินเชื่อรายย่อยและเอสเอ็ม อีเติบโตโดดเด่นเป็นสัญญาณว่าความต้องการสินเชื่อกลับมาแล้วในกลุ่มระดับกลางถึงล่าง
"อย่างสินเชื่อเอสเอ็มอีเมื่อปี 2559 โตไม่ถึง 2% แต่ปีนี้กลับมาโตได้ถึง 7% ส่วนหนึ่งเพราะยิลด์ดี เสริมรายได้แทนค่าธรรมเนียมที่หายไปได้ แต่ต้องดูต้นทุนความเสี่ยงควบคู่ไปด้วย" นายนริศ กล่าว
สำหรับไตรมาสสุดท้ายแม้จะมีมาตรการกำกับดูแลสินเชื่อที่อยู่อาศัย แต่ไม่น่าส่งผลกระทบการปล่อยสินเชื่อ คาดว่าธนาคารจะเร่งบันทึกสินเชื่อรายใหญ่เข้ามา รวมทั้งสินเชื่อบุคคล บัตรเครดิต และรถยนต์ยังขยายตัวดีต่อเนื่องอยู่
ด้านเงินฝากเพิ่มขึ้นตามสินเชื่อแต่อาจจะต่ำกว่าเล็กน้อยเพราะสภาพคล่องเดิมยังมี แต่เริ่มเห็นการแข่งขันระดมเงินฝากแล้วในแคมเปญเงินฝากประจำ 9-13 เดือน ที่ให้ดอกเบี้ยสูงขึ้นเพื่อจูงใจ ซึ่งแม้จะกดดันส่วนต่างดอกเบี้ยสุทธิ แต่เป็นเรื่องที่ดีสำหรับผู้ออม